呢幅插圖描繪想像中「人魚公主攬住佢花園入面嗰個人類男仔雕像」嘅情境。
《**人魚公主**}}》（丹麥文：**Den lille havfrue**；英文：**The Little Mermaid**；兩個名就噉字面解，都係**小美人魚**嘅意思）係安徒生童話其中一個最出名嘅故仔，喺廿一世紀初可以話係家傳戶曉。

《人魚公主》主要係講一條美人魚追求愛情：個故仔講到小美人魚巧遇王子；對王子一見鍾情嘅佢為咗想同王子喺埋一齊，走去同女巫做交易，心甘情願放棄做人魚同賣咗自己嗰把甜美嘅聲；佢成功噉做到王子嘅密友，但王子始終對佢冇愛意；後嚟王子仲鍾意咗第個女人，而小美人魚同女巫講好咗，話如果佢唔能夠同王子成婚就要化為泡沫；最後嘅結局係點，就要睇係邊個版本－有啲版本係悲劇收場，講小美人魚最後化成泡沫死亡。

《人魚公主》有相當嘅文化影響力，有多次畀人改編做第啲媒體嘅作品，例子可以睇吓迪士尼嘅《小魚仙》。

劇情大綱
----

睇埋：人魚同埋美人魚
以下係原版安徒生《人魚公主》嘅劇情大綱。

### 人魚之國

喺好遠好遠嘅地方有一片海。呢片海好藍好清澈，而且深到無論係幾重嘅船錨都落唔到底。喺呢片海底下嘅，就係人魚一族嘅王國。

人魚宮位於呢片海嘅最深處。人魚宮係一座用珊瑚起嘅雄偉宮殿，擁有者係人魚之國嘅統治者－人魚王。人魚王一共生咗六個女。人魚王嘅老婆死得早，所以呢六位公主係由佢哋嘅阿嫲湊大嘅。六位人魚公主都生得好靚，有好似波浪噉嘅長頭髮，當中年紀最細嗰個妹（**小美人魚**）係咁多位公主裏面最靚嘅。小美人魚唔只生得靚－佢仲有一把甜美無比嘅聲。佢每次唱親歌，全皇宮上下嘅人都會忍唔住過嗮嚟聽。

喺人魚宮嘅花園嗰度，每位人魚公主都有一笪佢專用嘅地。小美人魚喺佢嗰笪專用地種咗啲好似太陽咁紅嘅海底花，仲擺咗一座大理石像，座雕像描繪嘅係一個生得好俊朗嘅人類男仔。座雕像係佢喺一架沉船度搵到嘅－因為小美人魚自細就好嚮往人類嘅世界。

不過，小美人魚冇得去親眼睇人類世界。噉係因為人魚之國有個習俗，就係 15 歲以下嘅人魚一律唔准上海面，而一條人魚喺佢嘅 15 歲生日嗰日，就可以上水去見識上面嘅世界。小美人魚啲家姐逐一噉過 15 歲生日，而且次次上完水都會返落去人魚宮，同屋企人大講佢嘅經歷，小美人魚聽佢啲家姐講到人類造嘅各種事物－好似係沿海城市、船、音樂同教堂呀噉，又聽佢哋講到日落嘅景色係幾咁絢hyun3爛，當中三家姐不溜都係六姊妹當中最大膽嘅，佢仲游咗入河深入陸地，睇到山同森林。

小美人魚一邊聽，就一邊希望自己嘅 15 歲生日快啲到。

### 十五歲生日

小美人魚就係噉樣等吓等吓，終於等到佢 15 歲生日嘅大日子。佢坐定定畀阿嫲幫佢打扮咗陣，就有咁快得咁快向上游。

小美人魚上到水面嗰陣，太陽經已落咗山。佢見到附近有架船，船上面有人奏緊音樂，仲有人喺度唱歌，好似好熱鬧噉。滿心好奇嘅小美人魚就游埋去，想睇吓班人類搞緊乜。原來架船係屬於一位王子嘅，王子喺船上搞緊生日會慶祝佢嘅生日。王子生得好靚仔，小美人魚睇睇吓就不自覺噉鍾意咗王子，佢仲一路喺度睇佢哋慶祝，睇到深夜都仲唔捨得走。

點知喺呢個時候，周圍嘅海面開始颳起強風－有風暴嚟緊。班人類感覺到風暴，就嘗試將船駛返去陸地，但係風暴好勁，勁到打沉咗架船。小美人魚望住王子跌落水，起初覺得興奮，諗住可以趁機接近王子，但下一刻佢就開始擔心－因為佢突然醒返起阿嫲話過

「人類唔似得人魚噉能夠喺水裏面呼吸，佢哋沉落海嘅話會浸死。」
小美人魚嗱嗱聲游向不醒人事嘅王子，將佢拉返上海面，然後佢就同王子一齊隨住大浪飄流。

到咗第二朝風暴散咗，太陽慢慢噉升起，小美人魚拉住暈咗嘅王子喺海面飄流。飄飄吓飄到去一個沙灘。王子昏迷不醒，但仲唞緊氣。過咗冇耐，小美人魚聽到教堂鐘響，見到有班人類女仔喺附近行過，於是佢就快速爬返入海。小美人魚一路游返出海，一路離遠睇到班女仔發現王子。

小美人魚唔知嘅係，王子跟住就醒返，仲以為自己係畀嗰班人類女仔救返嘅。

### 人魚變人類

海女巫：「小美人魚，我清楚知道你想要啲乜。」
返咗人魚宮之後，小美人魚一路都對王子念念不忘，仲喺佢家姐嘅幫助之下搵到王子住嘅海邊宮殿。自此之後，小美人魚一得閒就會游去海邊宮殿睇王子。佢唔單只見到王子，仲成日見到王國嘅漁民出海捕漁，啲漁民言談之間時不時會提起王子，講到王子幾咁好人。小美人魚對王子愈嚟愈著迷。次次返到人魚宮就勁喺度向家姐同阿嫲問有關人類嘅問題。

「阿嫲，如果一個人類唔浸死，佢會唔會一路生存落去？」
「人類同我哋一樣會老死。佢哋條命仲短過我哋好多添，唔似得人魚噉閒閒哋 300 歲命。不過，人類有樣嘢係勝過我哋嘅－佢哋有不滅嘅靈魂，死咗之後有可能上天堂，但人魚冇靈魂，死咗之後只會變泡沫。」
「我有冇方法可以變到好似人類噉有靈魂？」
「有。如果有個人類真心愛上你，噉你就可以分享佢個靈魂。但呢樣嘢冇可能發生，人類啲 tei1 si2 好差，佢哋鍾意伴侶有腳，唔鍾意伴侶下半身係魚。」
小美人魚望住自己條魚尾，即刻冇嗮心機。

小美人魚好渴望想同王子喺埋一齊，於是就走去搵海女巫。海女巫知小美人魚想要乜，就提出以下嘅交易：

「我識整一隻秘藥，隻秘藥可以將你下半身變成人類噉嘅樣。如果你肯將你嗰把甜美嘅聲畀咗我，我就會幫你整呢隻秘藥。
不過要諗清楚。你飲隻藥落肚嗰陣，會覺得好似個肚畀劍捅到噉，然後你條魚尾就會變成兩條人髀，你對髀會好靚好靈活，但你每行一步路，都會感覺好似有把刀一嘢插落你腳板度噉。你冇得變返人魚，一定要同王子結婚分享佢嘅靈魂，如果佢娶第個女人，你就會變成泡沫死亡。你制定唔制？」
小美人魚一聽到，即刻面都青埋，但係佢諗返起王子，就答：

「我制。」
交易成立。海女巫郁手煲秘藥，仲攞刀切咗小美人魚條脷落嚟－小美人魚今後冇得再講嘢或者唱歌。心情沉重嘅小美人魚攞住秘藥，返去人魚宮嘅花園行咗陣，喺內心同屋企人道別，就向上游。小美人魚趁夜游去王子嘅海邊宮殿，佢爬上宮殿嘅階梯，然後就將秘藥飲落肚。一如海女巫所講，小美人魚感受到劇痛，覺得好似有把劍一嘢捅入佢個肚噉，痛到佢當場暈低。

等到小美人魚醒返嗰陣，太陽已經出咗嚟。佢一擘大眼就見到王子，跟住又發現自己條魚尾變咗一對人髀。王子同在場嘅眾人畀小美人魚嘅美貌同高雅舉止吸引咗，見佢楚楚可憐噉就決定收留佢。

小美人魚啞咗講唔到嘢唱唔到歌，但佢發現自己對髀真係好靚好靈活，跳起舞上嚟舞姿好優美－佢每跳一步，都覺得隻腳板好似畀刀插咁痛，但佢一心想氹王子就忍住劇痛嚟跳。唔使幾耐，皇宮上下都開始鍾意佢，幫佢改咗個名叫 **foundling**－大致係**被發現嘅細路**噉解。王子對小美人魚愈嚟愈有好感，帶咗佢周圍去玩，仲會同佢講心事。

不過，王子始終冇打算娶小美人魚做老婆。王子噉同佢講：

「你喺我心目中好寶貴，但我已經心有所屬。我只能夠愛嗰個救返我條命嘅女仔。」
小美人魚啞咗，冇辦法出聲話畀王子知沉船嗰晚發生咗乜事。

過咗一排，王子嘅父王同母后開口，想王子娶鄰國嘅一位公主做老婆，仲安排咗王子同嗰位公主見面，小美人魚同多位僕人都會跟埋佢去。初頭王子不以為然，點知佢一到步見到嗰位鄰國公主，就即刻面露喜色：

「係佢喇！就係佢救咗我條命！」
－咁啱得咁橋，嗰位鄰國公主就係當日喺沙灘上面發現王子嘅人類女仔。王子即場對鄰國公主表達愛意，仲成埋婚。

小美人魚一路幫眾人手準備婚禮，一路感到自己個心好似要裂開噉。

### 最尾嘅結局

呢幅插圖描繪小美人魚嘅五個家姐嚟咗，帶埋女巫把匕首畀佢。
喺王子同公主結婚嗰晚，眾人坐船出海慶祝。小美人魚喺慶祝會上面跳舞助慶，一路跳一路感受到腳板同心嘅劇烈痛楚。

慶祝完咗之後，眾人去嗮睏覺。小美人魚一個人喺甲板上面望海，佢諗返起佢為咗王子承受嘅一切痛楚，同時又知自己就快要死，覺得好絕望。點知喺呢個時候，佢見到佢班家姐出咗嚟海面，亦留意到家姐啲頭髮剪到短嗮－原來家姐同海女巫做咗交易，佢哋將自己又長又靚嘅頭髮剪咗落嚟送畀海女巫，換嚟一把有魔法嘅匕首：

「海女巫話，只要你將把匕首插入王子嘅心臟，畀王子嘅血滴落你對腳板度，你就可以變返人魚唔使死喇！」
小美人魚接過把匕首，然後佢就靜靜雞行埋去睏緊覺嘅王子同公主身邊。佢知道自己如果想生存就要郁手。下一刻，小美人魚揸實把匕首... 然後就將把匕首掟咗落海－佢真心愛王子，唔忍心郁手殺佢，決定乖乖哋等死。過咗冇幾耐，太陽開始升起。小美人魚感覺到自己身體開始溶化變成泡沫，於是就瞇mei1埋眼準備迎接死亡。

出乎小美人魚意料嘅係，佢瞇埋咗對眼好耐都仲未感覺到死亡，就擘返大對眼。佢發現自己變咗做一個靈體。佢眼前有一班靈體，班靈體話自己係**風之女**：風之女同人魚一樣冇靈魂又可以有 300 年命，但係佢哋可以靠住做善事嚟得到靈魂，最後上天堂。小美人魚出於真愛而做出嘅無私之舉打動咗佢哋，所以小美人魚可以變做風之女，靠住做 300 年善事嚟上天堂。

小美人魚知道自己可以得到靈魂就好開心。同時王子同公主睏醒，周圍搵小美人魚（人類睇唔到風之女）。變咗靈體嘅小美人魚上前惜sek3咗公主一啖，亦喺心入面祝福呢對新人。

最後，小美人魚就跟住一眾風之女飛咗上天。

文化影響
----

喺 1909 年一齣芭蕾舞劇入面，呢位女芭蕾舞者飾演小美人魚。
內文：小魚仙同美人魚像
到咗廿世紀，《人魚公主》已經成為咗安徒生童話當中最出名嘅故事之一，成日都畀人改編做芭蕾舞劇或者電影等媒體嘅作品。例子有：

* 1989 年嘅迪士尼電影《小魚仙》一度風靡全球。套戲啲情節係基於《人魚公主》嘅，不過攞走咗一啲畀人覺得唔啱細路睇嘅部份。例如套戲都有講到小美人魚飲秘藥化成人身，但就唔似得原作噉講到小美人魚「覺得好似自己個肚畀劍捅到」或者「每行一步路都好似腳板畀刀插」－呢啲內容畀好多人認為係太暴力，會令細路不安。
* 安徒生係喺丹麥哥本哈根逝世嘅，而喺廿一世紀初嘅哥本哈根嗰度有一座美人魚像，件作品出於 1913 年，個諗頭就係嚟自《人魚公主》嘅。座雕像舉世聞名，年年都吸引到好多遊客去哥本哈根睇同影相。

... 呀噉。

寫作批評
----

睇埋：解圍之神同埋伏筆
原版《人魚公主》最尾嗰段情節廣受批評。

有唔少創意寫作方面嘅工作者主張，「小美人魚變成靈體」嗰段情節完全係夾硬嚟。根據呢種觀點：《人魚公主》嘅情節已經寫到好似一齣典型嘅悲劇，講一個有缺憾嘅主角做咗錯誤嘅決定，個決定最後引致悲慘嘅下場－喺個故仔當中，小美人魚做咗個極之衝動嘅決定，佢為一個三唔識七嘅男仔而攞自己條命去搏，個決定最後搞到佢面臨「王子娶咗第個女人，自己淨係可以等死」噉嘅困境。不過安徒生並冇將個故仔寫做悲劇結尾，而係講小美人魚喺最後一刻畀不知名嘅力量打救，脫離咗個故仔「應有嘅結構」。事實上有唔少故仔書都會攞走「小美人魚變成靈體」嗰一段，結局講小美人魚變成泡沫消失。

睇埋
--

* 海豹女
* 安徒生
* 童話
* 《皇帝件新衫》

註釋
--

1. ↑  指**風嘅女**。可以睇埋元素精靈。
2. ↑  可以睇吓 Deus ex machina 嘅概念。

拎
-

1. ↑  THE LITTLE MERMAID.
2. ↑  "The Little Mermaid"—dive into the differences among the two Disney films and the original fairy tale. *Audible*.
3. ↑  Travelling Little Mermaid to resurface in Copenhagen by video. *The Independent*.
4. ↑  "Summary of Jacob Bøggild & Pernille Heegaard: "H. C. Andersens 'Den lille Havfrue' - om tvistigheder og tvetydigheder" ["Ambiguity in Hans Christian Andersen's 'The Little Mermaid'"]". *The Hans Christian Andersen Centre. University of Southern Denmark, Institute of Literature, Media and Cultural Studies*. Archived from the original on 4 April 2016.

攷
-


維基同享有多媒體嘅嘢：  
**人魚公主**

* 【人魚公主】經典童話系列『廣東話/粵語』＠恐龍爸爸講故事，用廣東話講《人魚公主》，有啲用語（例如**女孩**）似標準官話。
* THE LITTLE MERMAID （英文），《人魚公主》一個英文譯版。
* Literature / The Little Mermaid （英文），TV Tropes 呢一頁講《人魚公主》。